SGF เข้าเทกฯ “ปัญญามั่นคง” หวังบุกตลาดสินเชื่อรายย่อยตจว.เต็มสูบ!
SGF เข้าเทกฯ “ปัญญามั่นคง” ผู้ประกอบกิจการเช่าซื้อจำนำรถจักรยานยนต์ เก่า-ใหม่ หวังขยายฐานลูกค้าสินเชื่อรายย่อยตจว. คาดได้รับผลตอบแทนไม่ต่ำกว่า 30% มั่นใจดันผลประกอบการเติบโตอย่างแข็งแกร่ง
27 ก.พ. 2560

SGF เข้าเทกฯ “ปัญญามั่นคง” ผู้ประกอบกิจการเช่าซื้อจำนำรถจักรยานยนต์ เก่า-ใหม่ หวังขยายฐานลูกค้าสินเชื่อรายย่อยตจว. คาดได้รับผลตอบแทนไม่ต่ำกว่า 30% มั่นใจดันผลประกอบการเติบโตอย่างแข็งแกร่ง
ดร.วิวัฒน์ วิฑูรย์เธียร ประธานเจ้าหน้าที่บริหาร บริษัท สยามเจเนอรัลแฟคตอริ่ง จำกัด (มหาชน) หรือ SGF เปิดเผยว่า ความคืบหน้าในการรุกธุรกิจว่า ขณะนี้บริษัทได้ประสบผลสำเร็จในการเข้าซื้อกิจการ “ปัญญามั่นคง” ผู้ประกอบกิจการเช่าซื้อจำนำรถจักรยานยนต์ เก่าและใหม่ เข้ามาอยู่ภายใต้การดำเนินการของกลุ่ม SGF เป็นที่เรียบร้อยแล้ว รวมเป็นเงินทั้งสิ้น 24 ล้านบาท (หรือเพียง 22% ของ Gross Receivable 108 ล้านบาท) โดยมั่นใจว่าการเข้าซื้อกิจการในครั้งนี้ จะสามารถช่วยให้การขยายฐานลูกค้าสินเชื่อรายย่อยในพื้นที่ต่างจังหวัดเพิ่มมากขึ้นและช่วยผลักดันผลประกอบการของบริษัทให้เติบโตอย่างแข็งแกร่ง
สำหรับ “ปัญญามั่นคง” ดำเนินธุรกิจเช่าซื้อรถจักรยานยนต์ ตั้งแต่เดือน พ.ย ปี 2535 ที่ ต.มหาชัย อ.เมือง จ.สมุทรสาคร มีลูกหนี้ตามสัญญาเช่าซื้อ จำนวน 108.4 ล้านบาท เป็นเงินต้น 61.7 ล้านบาท ดอกเบี้ย 39.6 ล้านบาท และภาษีมูลค่าเพิ่ม 7.1 ล้านบาท จากลูกค้าจำนวน 3,044 บัญชี โดยทั้งหมดทรัพย์ค้ำประกัน (เป็นรถจักรยานยนต์) ทั้งนี้คาดว่าจะได้รับผลตอบแทนจากการลงทุนหรือ IRR ในครั้งไม่ต่ำกว่า 30%
“การซื้อกิจการในครั้งนี้ ถือเป็นการซื้อและควบรวมไฟแนนซ์ท้องถิ่นที่มีคุณภาพสูงทั้งในธุรกิจเช่าซื้อรถจักรยานยนต์ ในมูลค่าเหมาะสม ที่สำคัญ มีจุดเด่นในการรู้จักและเข้าถึงลูกหนี้เป็นอย่างดี พร้อมทั้งโดดเด่นด้านการจัดเก็บหนี้ แต่ขาดระบบไอที และทุนในการแข่งขัน รวมทั้งกู้ไม่ได้หรือกู้ได้น้อยที่ดอกเบี้ยแพง และกำลังสูญเสียศักยภาพทางการแข่งขัน ทั้งนี้ หลังการเข้าซื้อกิจการดังกล่าว บริษัทจะให้มีการเพิ่มสาขาย่อยออกเป็น 4 สาขา และกระจายพนักงานออก เพื่อเพิ่มยอดสินเชื่อต่อพนักงาน และเพิ่มชนิดสินค้าคือ สินเชื่อทะเบียน รถยนต์ และทะเบียนมอเตอร์ไซค์ โดยเริ่มจากลูกค้าชั้นดีในฐานข้อมูล ที่ได้เช่าซื้อไปจนจบสัญญาแล้ว”ดร.วิวัฒน์กล่าว
ในขณะเดียวกันบริษัทจะเดินหน้าเข้าซื้อกิจการเพื่อรุกขยายสาขา ขยายฐานลูกค้าในพื้นที่ต่างจังหวัดให้เพิ่มมากขึ้น และมีความต่อเนื่อง เพื่อเป็นการกระจายความเสี่ยง จากปัจจุบันที่มีการให้เงินกู้ทางธุรกิจ ที่มีสินทรัพย์ค้ำประกัน โดยจะเน้นไปยังธุรกิจเช่าซื้อ การรับจำนำทะเบียน สินเชื่อรถมอเตอร์ไซค์ บ้านและที่ดิน ให้มากขึ้น ซึ่งตั้งเป้าหมายขยายสาขาให้ได้ 50-60 สาขา ภายในสิ้นปี 2560 เพื่อรองรับความต้องการสินเชื่อรายย่อยในพื้นที่่ต่างจังหวัดยังมีอีกมาก ซึ่งมั่นใจว่าเป้าหมายปล่อยสินเชื่อให้ได้ภายในปีนี้ที่ระดับ 2,000 ล้านบาท ไม่น่าจะยากเกินความคาดหมาย
อนึ่ง ที่ประชุมคณะกรรมการบริษัท เมื่อวันที่ 24 กุมภาพันธ์ 2560 มีมติแต่งตั้ง นายเกริกเกียรติ กู้เกียรตินันท์ ให้ดำรงตำแหน่งเป็นกรรมการผู้จัดการ สายธุรกิจ ดูแลงานด้านสินเชื่อเช่าซื้อรายย่อย สินเชื่อบุคคล และสินเชื่อนาโนไฟแนนซ์ และแต่งตั้ง นายกัญญ์ณณัฏฐ์ บุญสุนานนท์ ให้ดำรงตำแหน่งเป็นกรรมการผู้จัดการสายปฏิบัติการสินเชื่อ ดูแลงานด้านปฏิบัติการสินเชื่อ การติดตามหนี้ กฎหมาย เทคโนโลยีสารสนเทศ บัญชีและการเงิน และธุรการ ทั้งนี้ ให้มีผลตั้งแต่วันที่ 24 กุมภาพันธ์ 2560 เป็นต้นไป